વ્યંગ્યચિત્રકારે અહીં સાંપ્રત પર્યાવરણીય સમસ્યા પર ગજબનો કટાક્ષ કર્યો છે. સૂર્યના તાપથી બચવા માટે લોકો દ્વારા વિવિધ પ્રકારના લોશન/ક્રીમનો ઉપયોગ કરવામાં આવતો હોય છે. આવા પ્રસાધનો વ્યવસાયિક ઉત્પાદન કરતા એકમોને લખલૂંટ ફાયદો કરાવી આપે છે. ચિત્રમાં આવું જ એક ઉત્પાદન ઓઝોન વાયુના સ્તરને જાણે પ્રશ્ન કરે છે કે, “શ્રીમાન ઓઝોન! શું હું કોઇપણ જાતના વિઘ્ન વગર આમ જ જીવનની મજા લેતો રહી શકીશ?” આડકતરી રીતે માણસની પર્યાવરણ જાળવણી પ્રત્યેની બેદરકારી તરફ દિશાસૂચન કરવામાં આવ્યું છે. ઓઝોનમાં ગાબડાં કદી ઓછાં ન થાય અને સન-સ્ક્રીન લોશનનું ઉત્પાદન ક્યારેય બંધ ન પડે! આ કાર્ટૂનિસ્ટનું નામ જાણી શકાયું નથી.